Vallensbæk Stationstorv

Nyhedsbrev nr. 04 7. maj 2018

**Kære beboere, Vallensbæk Stationstorv 3**

Det er efterhånden længe siden, at I har modtaget et nyhedsbrev. Der har været en del orientering, som er sket ved udsendelse af mails. Men nu er det igen blevet tid til et Nyhedsbrev med orientering om stort og småt, samt kort referat fra afdelingsbestyrelsesmøde.

**Optagelse til reklamefilm for Vallensbæk Boligselskab.**

Mandag den 14. maj skal jeg sammen med Stig fra Højstrupparken rundt med en fotograf. Der skal optages film i eller ved alle fire afdelinger. Ca. kl. 15,15 er det på Stationstorvet, det sker. Det vil derfor være dejligt, hvis der er nogle af beboerne, som opholder sig på fællesarealet, alt efter hvor solen er bedst. Og til orientering så bliver filmen kun på 1 min og 20 sec.

**Bioposer** bliver stillet i fælleslokalet/garderoben. Du er velkommen til at hente poser, når der er behov for det.

Den 21. juni er jeg inviteret til **møde med Lokalrådet i Vallensbæk** (politi og kommunen) om de unges adfærd i og omkring Centeret og Stationstorvet. Jeg er derfor interesseret i at høre, hvis I gør nogle observationer om de unges adfærd på Stationstorvet. Send et par linier.

**Afdelingsbestyrelsesmøde den 18. april**

Vi startede med at gennemgå igangværende og kommende projekter sammen med Michael, Ejendomskontoret.

Redebyggeri på parkeringsdæk, der er en løsning på vej. Det haster nu.

Vand i postkasser og støj, der er nu blevet lavet en løsning, som kan holde vand ude. Der er stadig et problem med støj fra postkasserne, som ikke er løst endnu.

Storskrald blev drøftet, der er ikke en oplagt løsning, da vi ikke har plads til rådighed. Vi prøver os lidt frem, fx låne en trailer, hver anden måned, hvor beboerne kan aflevere mindre ting til genbrugsstationen. Muligvis kan Ejendomskontoret også hente storskrald hos os efter aftale. Behovet vurderes ikke til at være stort, det er mest beboere uden bil, som har problemet med selv at aflevere på genbrugsstationen. Vi prøver, at finde ud af noget.

Ny dør til garderobe/gæsteværelse med lås er bestilt, levering om nogle uger.

Projekt klar glas er godkendt af kommunen og der er indkaldt til ekstraordinært afdelingsmøde den 15. maj, hvor råderetsregler for udskiftning af matteret glas skal vedtages. I forlængelse af afdelingsmødet vil Gert orientere om udskiftningen, og der skal afgives endelig bestilling.

Inddækning af altaner starter op i uge 25 (fra den 18. juni) har Hauge meddelt efter at første rate er betalt. Arbejdet vil strække sig over 3-4 uger. Vi forventer ikke, at arbejdet vil give store gener for os på Stationstorvet.

Blødtvandsanlæg er sat i ordre, og vi forventer snart at få en dato for, hvornår det bliver monteret. På www.kalkfrithjem.dk kan du se fordele ved et kalkfrit hjem.

Klima, luftfugtighed, Gert har sendt oversigt til Peter Lundgreen, KAB. Vi har ikke fået tilbagemelding endnu.

1-års gennemgang i uge 20 - fra den 14. maj

Oversigt over hvilke dage beboerne ikke træffes i uge 20 er nu sendt til Troels, NJ-gruppen, så de kan tage hensyn hertil. Nærmere info skulle snarest følge fra Troels.

Af andre emner, som vi drøftede på afdelingsbestyrelsesmødet kan nævnes genudlejning. Selv om det ikke er særligt aktuelt, så har vi i bestyrelsen en opgave med at finde ud af, om personer på ventelisten stadig er interesseret, så listen kan blive ajourført. Derudover skal vi have afklaret proceduren for opnotering af beboere i huset.

**Persondataloven (EU-Persondataforordningen)**

Fra og med den 25. maj 2018 gælder nye regler.  Som ansvarlig forening skal vi naturligvis også tænke over, om vi behandler ”personfølsomme” medlemsoplysninger korrekt.

Som forening er vi ”dataansvarlige” og er forpligtet til, at registrering og behandling af personoplysninger sker i overensstemmelse med udtrykkeligt angivne og legitime formål, samt at behandlingen skal være rimelig og gennemsigtig.

Datatilsynet skelner mellem persondata og personfølsomme oplysninger. Men hvad er hvad?  
***Persondata (ikke følsomme oplysninger):*** Det er bl.a. Navn, adresse, telefonnummer, fødselsdato.

Fra medlemmerne indsamler vi alene oplysning om: Navn, adresse, telefonnummer, E-mail adresse og eventuelt fødselsdato (aldrig CPR-nr.). Oplysningerne er til brug for f.eks. opkrævning af kontingent og udsendelse af invitationer, nyhedsbreve m.v.

Det er bestyrelsens opfattelse, at vi opfylder og overholder de nye EU regler. Vi vil dog snarest belejligt udarbejde et skema med de oplysninger, vi har registreret, som vi vil be jer om at underskrive.

**Næste afdelingsbestyrelsesmøde** blev aftalt til 30. maj.

Vi ønsker en god sommer

Venlig hilsen

Vallensbæk Stationstorv 3 - et godt sted at bo - Peder